Papersnake/gushiwen huggingface dataset:
水龙吟 其一 牡丹
王沂孙（宋代）

晓寒慵揭珠帘，牡丹院落花开未。玉栏干畔，柳丝一把，和风半倚。

国色微酣，天香乍染，扶春不起。自真妃舞罢，谪仙赋后，繁华梦、如流水。

池馆家家芳事。记当时、买栽无地。争如一朵，幽人独对，水边竹际。

把酒花前，剩拚醉了，醒来还醉。怕洛中、春色匆匆，又入杜鹃声里。
春风
李商隐（唐代）

春风虽自好，春物太昌昌。若教春有意，惟遣一枝芳。

我意殊春意，先春已断肠。
金虎白龙诗 其九
张果（唐代）

铅汞居乾不在山，三关昼夜好追攀。少年纵却疏狂性，渐觉尪羸作鬼颜。
有感戏隐括曹景宗语
萧立之（宋代）

少年快马如游龙，鼻尖出火耳生风。柘弓放箭饿鸱叫，数肋射生平泽中。

渴饥食肉饮血乳，甜如天厨荐甘露。谁能扬州称贵人，闭置车中作新妇。
府斋岁晏节物感人辄成拙诗二篇上寄昭文相公
宋庠（宋代）

处世何尝尽值才，虚名高位自惊猜。
千重浪里随流出，百尺竿惊试险回。
衰鬓不徒欺晓雪，孤心兼欲伴寒灰。
嵩阳颍曲风烟接，已仗归云作隐媒。
兰
吴希贤（明代）

空谷有幽兰，久矣无人识。君子来不来，日斜思如织。
送南阳李太傅
王禹偁（宋代）

两朝黄阁预弥纶，又策春坊第一勋。
僧塔旧题前进士，斋坛新拜上将军。
马衔金勒冲微雪，雁避红旌入断云。
还似徐州张仆射，御诗相送四方闻。
思佛亭晓望
范成大（宋代）

栗烈刚风刮病眸，登临何啻缓千忧。
界天暑雪青城外，涌地晴千瓦屋头。
浩荡他年夸北客，苍茫何处认西州？
千岩万壑须寻偏，身是江湖不系舟。
题元真观屋壁二首
苏泂（宋代）

冬青干已老，柏树亦萧萧。
紫殿岁年远，黄冠早晚朝。
井甘邻共汲，食寡腹常枵。
永夜看河汉，仙人似见招。
岸行
洪咨夔（宋代）

少年血气暗消磨，盎盎阳春保大和。
已放杏花风味短，未酸梅子典刑多。
一官满去鱼无饵，万里归来燕有窠。
但愿时平蚕麦好，免教人问蜀如何。
陈漕领客西园赏海棠
戴复古（宋代）

追随玉节赏仙葩，满座风流客更嘉。
锦绣有光摇竹影，珍珠无价买春华。
猩红滴滴娇含蕊，雪白纷纷老半花。
肯对骚坛轻着语，后山诗句已名家。
偈二首 其一
释法真（宋代）

芦峰深处无人到，门前雪压枯松倒。板声惊起梦中人，一条古路清风扫。
题王宰所藏墨龙
柳贯（元代）

飞廉为御丰隆车，凭陵九渊倾尾闾。谁与发墨启玄奥，神光蹑斗旋其枢。

湖边竹屋清夜徂，防有没人来摘珠。
宫词 其十八
赵佶（宋代）

龙德营修已庆成，秘扃斋洁奉三清。馀田增辑成嘉致，千百楼台绀瓦明。
菩萨蛮 秋夜用朱淑真韵
曹景芝（清代）

纱窗几阵尖风冷。屏山扶上孤灯影。梦短觉宵长。金炉袅细香。

灯凉人忆旧。病怯腰肢瘦。月印小阑干。雁声云外寒。
长安道
沈佺期（唐代）

秦地平如掌，层城入云汉。楼阁九衢春，车马千门旦。

绿槐开复合，红尘聚还散。日晚斗鸡还，经过狭斜看。
次韵十诗
楼钥（宋代）

大率舟行岸自移，机缄何必更深思。
雨余坐见水三尺，云净喜看天四垂。
荷沼已残霜后盖，桂林初绽月边枝。
闲中气味深长甚，问却西风总不知。
题郑氏北墅
赵蕃（宋代）

篮舆度浮梁，朝岚尚蒙蒙。
十有九日雨，得晴类投空。
游岩既原适，访隐亦好从。
道傍得野舍，一迳幽且能。
主人谁与者，其祖郑七松。
流风被云仍，真有隐者风。
问年七十余，曳履不扶筇。
我年仅其半，而已衰龙钟。
岂其养生效，殆自起死功。
若人种艺法，橐驼安取同。
木老德亦熟，闻之苏长公
游华不注
岳赓廷（清代）

孤标绝依倚，突出凌平畴。城东一舒目，矗矗当晴秋。

泰山自高一，兹峰转清遒。如人能自立，何必公与侯。

我来游其下，犹见清泉流。试为陟厥巅，眺瞩意悠悠。

谪仙既已往，吕仙不可求。聊骋一时兴，寻胜还三周。
赠越客
马戴（唐代）

故国波涛隔，明时已久留。献书双阙晚，看月五陵秋。

南棹何时返，长江忆共游。遥知钓船畔，相望在汀洲。
和叠山拜虞雍公庙
王奕（元代）

滴血书笺吁帝言，此功端已与之天。
是非成败人间事，生死去来方外仙。
龟背丰碑昏落日，鸦巢老木倚孤烟。
庙前万舸随风下，应笑当年澛港船。
句
胡铨（宋代）

眼明渐见天涯驿，脚力将穷地尽州。
送雷章秘丞和芮城
司马光（宋代）

西伯昔断讼，令名存迄今。
南临大河曲，北倚首阳岑。
俗被圣贤化，人多礼让心。
夫君老经术，终日想鸣琴。
沁园春 其一 马缨花
叶昌炽（清代）

车盖亭亭，斜日未西，浓遮屋䪜。看织成茜罽，柔还似毳，吹将柳絮，撒不因盐。

绛节珊珊，碧幢冉冉，销尽当空火伞炎。风幡引，有竿旌析羽，染以朱湛。

倘教开傍妆奁。似荡漾流苏羃画檐。更绛纱系处，同心试绾，紫罗剪就，纤手轻拈。

近看如无，深藏不见，隔著墙头春色添。空阶畔，剩蒙茸残雪，采亦盈襜。
月下杲饮七首
杨万里（宋代）

一年遇暑一番愁，六月梢时七月头。
今夕追凉还得热，何时遇夏却逢秋。
南归 其六
李正民（宋代）

南北飘零三十秋，乱离重到旧扬州。田园芜没身空老，却羡如今马少游。
以石芥送刘韶美礼部刘比酿酒劲甚因以为戏
陆游（宋代）

长安官酒甜如蜜，风月虽佳嬾举觞。
持送盘蔬还会否？与公新酿问端方。
乘驿谣
管世铭（清代）

昨岁使于越，今岁使汉阳。东南两驿堠，飞辔相追翔。

肥驿富盘餐，瘠驿窘刍豆。肥瘠虽不同，情状归一辏。

轩车自北来，侦骑却先回。头衔甚赫奕，牙爪何毰毸。

索增夫与马，应声连者者。供顿少或迟，箠楚辄交下。

悬吏自门东，罄折进红封。区区为寿意，愿得资先容。

前驱闻此言，始觉有颜色。下逮圉与庖，琐屑各有得。

银翅海鲨镵，丝窝岛燕衔。数缗罗一品，犀筋不三拈。

贿成乃得馈，车骑齐呼备。看踏锦茵升，私幸无咎恚。

亦有贤士夫，守分不敢逾。从人祇四五，俭薄如寒儒。

心此言下客，草草具杯炙。授舍不扫除，给马惟骨骼。

漏鼓下三挝，行人拂鞞靫。频呼祗候隶，相与醉倡家。

邮亭一老戍，漫应还徐步。问求缊火薪，答言无买处。

使客意如何，于吾则已多。无言催就道，王事敢蹉跎。

彼也宾岂知，此也主谁白。作歌陈两端，敬听愿凡百。
予宿疾多已失去独气痛时作赋诗自宽
陆游（宋代）

疾久难全去，扶持度岁年。
垣墙完罅隙，七箸禁芳鲜。
渐减观书课，常储买药钱。
乡人多不识，谁与问沉绵？
江上
吴叔元（宋代）

独坐江之涘，高秋叶落时。
风狂疑水立，云动觉天移。
浦远孤鸥没，溪平小艇迟。
徘徊待月上，把酒寄遐思。
二月五日晚閒步于庭日且下有青云如远山状望之不厌作绝句以遣兴
张嵲（宋代）

乱后有谁三径足，日长如我几人閒。夕阳尽处春容好，更赖青云作远山。
病起荆江亭即事十首
黄庭坚（宋代）

禁中夜半定天下，仁风义气彻修门。
十分整顿乾坤了，复辟归来道更尊。
答汤悦
李建勋（唐代）

司空犹不作，那敢作司徒。幸有山翁号，如何不见呼。
答粹之清平献捷
祁顺（明代）

献馘声腾泮水边，将坛儒老握兵权。刻期三日果如此，一笑众军皆粲然。

天遣云霓苏大旱，人看图画上凌烟。嗟余莫效戈矛力，空咏蓝关马不前。
与陈贰守酌别
周瑛（明代）

下马何村庙，霜清木落时。行人千里去，故国一年期。

水色照衣袖，山光落酒卮。离怀难尽遣，惆怅为题诗。
和君实喜雨三首 其三
范镇（宋代）

一春忧旱熯，田里欲蹉跎。正合为霖望，翻成击壤歌。

风缘帘隙至，云压舍檐过。大尹今朝喜，应同野老多。
怀山居二绝
郑刚中（宋代）

春浅酒寒人密坐，花深雨细蝶移枝。
十年未解作归计，此恨故园莺自知。
竹径新开陆伯生汪公干见过留饮
区大相（明代）

客居何敢问菟裘，傍苑新成小筑幽。三径逃名惭二仲，五湖归梦有扁舟。

西宫树色凭轩入，太液荷香近酒浮。若欲别寻丘壑赏，晚来山翠更登楼。
度梅岭·其二
戚继光（明代）

北去南来已白头，逢人莫话旧时愁。
空余庾岭关前月，犹照渔阳塞外秋。
次韵杨宰
陈造（宋代）

头颅敢意封户牖，饮处往往推祭酒。
宜人珍果亦鼎来，把杯未省嗟不偶。
拳栗御枣玉山奇，南北气殊仍地丑。
少日诗人鱠鲸兴，莫年醉客持螯手。
令君未负将军腹，襞积琅玕向谁剖。
三珍荐盘侑从事，悠然径访无何有。
诗来可但落馋涎，万卷更惭王季友。
送韩玉汝司封奉使两浙闻诸公先分题用池塘生春草园柳变鸣禽字合为十章四句 其三
刘攽（宋代）

吴帆若飞鸿，千里长风生。组练白玉粒，一月来上京。
昭君怨 忆旧游
周贻繁（清代）

忆过潇湘千里，帆挂半江春水，荡漾入云烟。小游仙。

昔日山川城郭，此日林泉溪壑，风景也堪留。莫回头。
代简答师川
洪朋（宋代）

不觉日还至，方惊岁已残。吾徒知寂寞，尺素问平安。

颠眴复如此，诗成讵可观。寻常邈胡越，祇觉怕风寒。
相逢行
陈肃（宋代）

吴王城上啼春鸦，吴王宫前多落花。粉翠三千掩佳丽，珠貂十万歇豪奢。

昔余好游钱唐里，亦复结客来吴市。炙鱼插匕嗟盗雄，下马投金想公子。

浩歌长啸出阊门，逢君意气在一言。解余芙蓉之宝剑，劝君葡萄之玉尊。

余从山东入燕赵，身历河阳抵丰镐。当时然诺激肺肝，今日还过尽怀抱。

风尘澒洞生干戈，世上英雄本不多。男儿慎勿忧富贵，富贵逼人将奈何！
志宏复有诗来再赋两篇为报念其往复之无已也故寓意卒章以止之 其一
李纲（宋代）

平生爱竹端自许，欲种千竿满吾土。岂知好物不须多，只费东吾数番楮。

酒酣弄笔写寒姿，一洗丹青空万古。我今观画已萧然，矧对吟风如共语。

渊明荒径便抛官，仲子辞官归灌圃。终年端坐饱太仓，更欲此君长傍户。

亦知两者固难兼，无那幽怀终不禦。纵教富贵欲何为，不若归来栽竹愈。
钦慈皇后挽词二首
张耒（宋代）

淑德承明旧，徽音固有来。
据龙符圣嗣，合剑会轩台。
玉冷衣销馥，鸾昏镜集埃。
伤心国西道，寂寞送车回。
赠端州符伯清 其一
陈邦彦（明代）

淮海新承吐握馀，为怜声气枉高车。驴儿背上频惊诧，今日从君读异书。
鹧鸪天·绿橘梢头几点春
晏几道（宋代）

绿橘梢头几点春。似留香蕊送行人。明朝紫凤朝天路，十二重行五碧云。
歌渐咽，酒初醺。尽将红泪湿湘裙。赣江西畔从今日，明月清风忆使君。
湖西杂感诗
释智圆（宋代）

湖波冷淡绝纤尘，满目云山是四邻。
一径草深人不到，竹床蒲扇养天真。
定力院七叶木
欧阳修（宋代）

伊洛多佳木，沙罗旧得名。
常於佛家见，宜在月宫生。
扣砌阴铺静，虚堂子落声。
夜风疑雨过，朝露炫霞明。
车马王都盛，楼台梵宇闳。
惟应静者乐，时听野禽鸣。
酬慈恩寺文郁上人
贾岛（唐代）

袈裟影入禁池清，犹忆乡山近赤城。篱落罅间寒蟹过，

莓苔石上晚蛩行。期登野阁闲应甚，阻宿山房疾未平。

闻说又寻南岳去，无端诗思忽然生。
奉宇文黄门融酒
张说（唐代）

圣德垂甘露，天章下大风。又乘黄阁赏，愿作黑头公。
黄州
罗公升（宋代）

十里南来道，初逢第一州。
地因苏子重，江替老瞒羞。
路转淮山□，天开楚岸浮。
吾无赤壁赋，聊亦驾扁舟。
捧砚姬空翠二首
许月卿（宋代）

看山车放慢，遇水马争先。
须信一年景，无如三月天。
露花如此好，烟柳十分员。
客醉不须去，竹床相对眠。
登雨花台
魏禧（明代）

生平四十老柴荆，此日麻鞋拜故京。
谁使山河全破碎？可堪翦伐到园陵！
牛羊践履多新草，冠盖雍容半旧卿。
歌泣不成天已暮，悲风日夜起江生。
九日偕陈洛南卢星野二年丈登镇海楼
林冕（明代）

宦海参商各远游，相逢此日共登楼。萸囊菊酒酬佳节，鸿雁丹枫报晚秋。

天上白榆占象纬，朝端青琐重名流。凭高徙倚联飞盖，不数龙山落帽俦。
颍叟弟赠别韵
苏泂（宋代）

狙公多诈惑朝三，蚁穴何知亦战酣。
世上规行无中矩，人间北看有城南。
怀哉畎亩终从欲，老矣江湖合罢参。
便道阿连同结屋，未妨作茧似春蚕。
李勉之摄广济尉
董嗣杲（宋代）

我滞湓城每自怜，相逢相倚杖头钱。
盍簪愁想年穷夜，览镜羞称壮士年。
萱草满阶堪寿母，梅花绕屋可名仙。
近家何往非安地，又买槃塘对岸船。
午坐偶成
黎廷瑞（宋代）

日高篁竹门长掩，春晚芜菁花乱开。
寂寞更无人问字，一双蝴蝶雨中来。
了了庵颂
黄庭坚（宋代）

方广庵名了了，了了更著庵庶。
又要涪翁作颂，且图锦上添花。
若问只今了未，更须侍者煎茶。
拟古四首 其三
胡奎（元代）

晨出北郭门，遥见一抔土。借问谁家田，云是前人墓。

青松夹道生，薤叶披朝露。寂寂蒿莱下，但见狐与兔。

阴阳无停机，谁能识其故。
昆仑奴歌
慕昌溎（清代）

飞宇连云列阿阁，相公卧病垂珠箔。中有佳人颦翠蛾，春愁暗珠炉烟结。

千牛省疾乍登堂，杨柳风姿何濯濯。酪湩虽甘桃液酸，幽怀脉脉言不得。

临别殷勤覆玉纤，含情空指胸前月。不教磨勒解疑团，月满良宵应独看。

力士金椎挝猛犬，雕栏已失护花幡。珠得渔船辞洞口，一肩香雪度重垣。

嗟嗟人奴技至此，惜哉未遇汉天子。戈盾林中如鸟飞，汾阳失策复何悔。

安、史虽灭外夷强，胡不使之执鞭弭。他年翠辇再蒙尘，空令卖药洛阳市。
偈颂一百零九首 其五十三
释可湘（宋代）

撞出娘胎海岳昏，指天指地若无人。年年倾尽西湖水，难洗瞿昙满面尘。
苑里年节竹枝词 其一
蔡见先（清代）

黎明爆竹换年光，共上大家欢喜场。一礼亲朋相问讯，春觞定作几天忙。
与苏近斋年兄对榻话旧二首 其二
庞尚鹏（明代）

月上东亭水接天，春风吹送钓鱼船。长公曾是西湖主，愿借苏堤柳下眠。
书楼夏晚
李覯（宋代）

地僻无他管，楼危有剩凉。
远流通越派，残日共秦光。
鸟道顽云黑，人家病叶黄。
高情梦箕颍，头景画潇湘。
山药香多桂，渔歌浊少商。
太平知可喜，何者是簪裳。
老境
史弥宁（宋代）

老境寻诗一字无，锦囊枵腹怨奚奴。
多君俎豆庚桑子，不省今吾非故吾。
阮郎归
周紫芝（宋代）

月棂疏影照婵娟。闲临小玉盘。枣花金钏出纤纤。棋声敲夜寒。

枣雹冷，水精圆。夜深人未眠。笑催炉兽暖衾鸳。莫教银漏残。
淮阴侯庙
梅尧臣（宋代）

韩信未遇时，忍饥坐垂钓。
归来淮阴市，又复逢恶少。
使之出胯下，一市皆大笑。
龙蛇忽云腾，蛭螾岂能料。
亡命乃为将，出奇还破赵。
用兵不患多，所向孰敢摽。
功名塞天地，翦刈等蒿藋。
於今千百年，水上见孤庙。
鹭衔葭下鱼，相呼尚鸣叫。
高皇四海平，有酒不共釂。
古来称英雄，去就可以照。
临终偈 其一
释宗本（宋代）

百骸溃散寻常事，一物长灵识者稀。争似大梅知底意，无声三昧證缘知。
题南岳铨德观秋声轩
曾几（宋代）

月明雁叫远，露下蝉号寒。
幽幽草虫泣，索索梧叶乾。
愁人知秋早，听此良独难。
竹君南北美，佩服青琅玕。
天风一披拂，庭宇声珊珊。
灵宫荫老樾，别馆如深山。
心净鉴止水，眼明揖千竿。
虚籁自然奏，有琴不须弹。
世议大可厌，市声无少閒。
不如听君语，竟日帘垂间。
延之置酒南园因书柱上
李之仪（宋代）

尊前景气朝朝别，醉里歌呼处处新。一度拈来一回好，主人须信异于人。
游圭峰二十首 其十六 寒甚从道人索衣
李之世（明代）

名山采药遍，薄暮怯霜寒。衣自霞缃出，人疑鹤氅看。

凌风云气湿，被月露光漙。便可还初服，因之制竹冠。
广寒游
赵汝燧（宋代）

九秋半矩月团团，琼瑶世界夜气寒。羽士跃身导阿瞒，麾斥八气青云端。

老柯掷桂香不死，银桥跨空一万里。飞步抽簪扣玉扃，中有素娥三千人。

绿瞳剪水鬓堆雾，风卷缟袖条脱露。琅璈云笛广庭舞，笑乘白鸾弄蟾兔。

归裁仙曲作霓裳，天音尽洗凡丝簧。霞裾星佩罗两行，玉环垂手春风场。

樽前尽日看未足，绛膏泣凤夜继烛。宫商忽变不可听，马嵬斜谷雨霖铃。
送马天瑞还京
康海（明代）

庚申长安一见君，知君气盖千人军。正德八年定蜀贼，延绥健人如虎奔。

此时天子方西顾，名公才将如云屯。君从制帅适经过，老眼拂拭知有人。

果然三月破绵汉，遂令巴蜀无风尘。向也王师亦尝奋，山东河北根株尽。

岂系将军纪律疏，由来战士骁腾靳。扫荡宁夸廖贼收，笑谈直羡终郎俊。

渭水秦山壮气回，金台恒岳益崔嵬。相逢意气还如昔，愧尔经邦济世才。
渴雨示府僚
刘敞（宋代）

东风破穷阴，农者亦望岁。宿雪滋巳消，骄阳更为沴。

玑衡运元滋，律吕导和气。四序宜平分，斯人尚憔悴。

关中大兵后，所向半凋敝。荆棘独至今，眷言可涕泣。

忆昨辞紫宸，从容画民事。焦劳见颜色，旷荡洒恩惠。

开仓出其陈，履亩夺浮议。乃知圣神心，独在舜禹际。

所忧吏不称，未足效兼济。安得三日雨，滂沱泽厚地。

百昌奋皆作，吾亦免于戾。吁嗟望云汉，冥漠想萍翳。

交泰及此时，群生岂终否。
吊黥卒
周文璞（宋代）

吾作穷奇白下囚，汝披短褐从吾游。
蒋侯庙畔沽春酒，周处台边送客舟。
械欲破时应日惨，命将绝处亦天愁。
江陵柳大如知此，对着官军辄泪流。
偈颂三十四首
释如净（宋代）

开殿见佛，眼中毒刺。
咄，拔却刺。
礼拜烧香，颠倒钝置。
句
钱惟演（宋代）

坐激鲜飙湘竹晓，树含凉雨越禽归。
题暗香疏影词后用潘德久赠姜白石韵
吴潜（宋代）

人生浮脆若菰蒲，四十年前此丈夫。
拟向西湖酹孤魄，想应风月易招呼。
句
张权（宋代）

江转荆湖第二州，巴渝东畔楚西头。
杂兴 其二
戴粟珍（清代）

夜静鱼钥沈，窗际上寒月。对此不能寐，揽衣兴超发。

散步出疏不，清光皎于雪。尖风吹我衣，泠然濯毛发。

冥契得诗意，际此殊清绝。湛湛澈寒泉，冥冥堕松屑。

鼻观远闻香，小定味禅悦。
古中盘作歌
弘历（清代）

静寄望中盘，中盘隐不见。中盘望静寄，眼底毕呈现。

松门之下有路通，石栈跋马无尘踪。天风谡谡寂人意，乃得径造盘之中。

田畴先生今何往，呼之欲出可想象。苾刍经律两不知，尔辈风颓却非曩。

东首飞亭瞰虚无，凭窗纵目有是乎。石亦磊磊，松亦株株。

譬如梅盐薤酱，不过眼前日用物，一经易牙调和，其味顿与寻常殊。
和孙叔康以诗寄芋
韦骧（宋代）

清淳一阕听埙篪，磊落堆盘享芋鸱。拙令此时心饫足，暂忘野外有民饥。
春日登眺游宝胜诸寺且观名画
徐俯（宋代）

护法俨神龙，诸天拥梵宫。楼台春日丽，海岳画图雄。

浦树重重绿，园花灼灼红。微风吹细雨，只在夕阳中。
九月朔示二小侄孙
钱时（宋代）

有客踵我门，喜我得男孙。
得男人所喜，为男岂不尊。
桑弧蓬矢射天地，堕地已作四方志。
世上纷纷空白头，直须了却男儿事。
古冢
梅尧臣（宋代）

南阳古原上，荒冢若鱼鳞。
剑佩不为土，衣冠应化尘。
枯骸托魑魅，细草没麒麟。
何必问名氏，汉家多近亲。
送徐坤载归里
法枟（清代）

猎猎西风红柿垂，送君南浦夕阳时。壮怀已尽十千酒，归棹空阳半卷诗。

湖畔芙蓉游子去，客中烟树故人思。黄花才绽秋如锦，到舍还应满旧篱。
平台望雪和家东沧兄韵
贾泽洛（清代）

平台景物倏皑皑，一片军声袭蔡回。舞絮飞花千万树，浅斟低唱两三杯。

关河歧径人难觅，村舍寒烟户半开。最是诗人幽兴极，疲驴破帽出城来。
次韵诚斋寒食日雨中游上天竺 其六
许及之（宋代）

不比寻常梦阿连，山中真个著行缠。野花已放名花未，回施风光与少年。
禅人并化主写真求赞
释正觉（宋代）

不寒不枯而秋颓，不净不垢而春来。
神虚而应，机发而回。
分身慈氏，合掌善财。
弹指作声兮楼阁门开。身心清恬，
面目冷严。烟巢寒翠栖鸟梦，
风漪绿净游鱼潜。荡荡兮眺听自妙，
閒閒兮声色不黏。
送乘侍者归宁
释居简（宋代）

佛既强名嫌不做，亲犹未老已归休。信邪倒见难调护，更复区区笑睦州。
古乐府
邓允端（宋代）

梧桐叶落秋容早，夜夜寒蛩泣衰草。
凤钗金冷鬓云凋，可惜红颜镜中老。
音尘望断沈双鲤，唤起相思何日已。
琐窗人静月轮孤，六曲屏山冷如水。
将营土阁使人取材于海山飓作舟踰期始至喜而赋此
陈献章（明代）

飓母徒怀一月忧，眼中材木称心求。老妻洗爵倾红秫，秋浪来心出白头。

万里沧波宜远望，四时风月欠高楼。时哉版筑休停手，二顷陂田幸晚收。
浮邱八景 其六 朱明馆
姚光泮（明代）

松萝葱郁翠如屏，户敞朱明昼不扃。回首灵游沧海日，依依时有羽车停。
寒夜和云中诸僚友
区元晋（明代）

座上珠玑焕斗文，兰亭风韵已平分。醉能辞醉真惭我，诗到无诗独羡君。

石鼎句联何日约，山瓶酒在几时醺。相思此夜梅花发，月印寒山影半匀。
寄蔡伯世李良宇
吕本中（宋代）

两君羁旅宦西蜀，我亦江南住僧屋。想像平生肺腑亲，晴天何处飞黄鹄。

庾郎故是丰年玉，道儿更是见不足。藜羹脱粟有馀味，富贵薰天果非福。

死生契阔今谁在，往事悠悠陵谷改。他年乘兴下瞿塘，见我衰颜莫惊怪。

别寻好语和君诗，偿尽平生难韵债。扫除壁土更焚香，下酒如今有鲑菜。
次韵朱秀才二首 其一
陈造（宋代）

萧斋愁兴倩谁宽，笼鹤昂霄顾羽翰。自昔诗深知武谔，肯辞雨湿过苏端。

心期落落空轩豁，世事悠悠拙控抟。正枕诵君悲壮语，梦随飞将蹑鞮汗。
次韵帅初浙西回及得新居三首
陈著（宋代）

自昔恒河可聚沙，今为何日更堪嗟。
未应绝物从孤竹，尚可依人住浣花。
疲俗交□□□□，□时仍重读书家。
老吾幸有相过便，尚得如蓬倚直麻。
次韵子我兄和沈侍御史吴兴酬唱诗三首 其二
江端本（宋代）

宇宙烟尘日，谁何风马牛。掀天怒翼倦，卷地骇奔流。

黩武非天意，穷凶与鬼谋。风波方治渺，何处可维舟。
过从子泽家
楼钥（宋代）

楚楚初篁脱绿苞，城居约略似荒郊。
土膏更得春风力，直引蔷薇上竹梢。
偈二首 其一
释本才（宋代）

彻，彻，大海乾枯，虚空迸裂。四方八面绝遮拦，万象森罗齐漏泄。
到妈宫新城
许宏（唐代）

书剑飘零日色低，妈宫风景对如迷。空濛渔艇争波泛，料峭人家倚岸栖。

岁月推移芳草歇，烟花冷落白鸠啼。归来指引边城路，满地荒墟半蒺藜。
夜意
陆游（宋代）

心清知睡少，气定觉神凝。
但有一无媿，何妨百不能。
灯昏如隔雾，砚冷欲生冰。
兀尔遗身世，东窗待日升。
上巳日
耿湋（唐代）

共来修禊事，内顾一悲翁。玉鬓风尘下，花林丝管中。

故山离水石，旧侣失鹓鸿。不及游鱼乐，裴回莲叶东。
问内
贺铸（宋代）

庚伏厌蒸暑，细君弄针缕。乌绨百结裘，茹茧加弥补。

劳问汝何为，经营特先期。妇工乃我职，一日安敢堕。

尝闻古俚语，君子毋见嗤。瘿女将有行，始求然艾医。

须衣待僵冻，何异斯人痴。蕉葛此时好，冰霜非所宜。
泣凝云高士
释居简（宋代）

晦朔怜朝菌，谁云羽化非。鼎芽灵液煖，草露太阳晞。

莫上扬州去，须寻华表归。云埋金粟路，尽日锁春霏。
和李尹种葛
戎昱（唐代）

弱质人皆弃，唯君手自栽。藟含霜后竹，香惹腊前梅。

拟托凌云势，须凭接引材。清阴如可惜，黄鸟定飞来。
途中寄赵紫芝
徐照（宋代）

筠永州同路，人如异约何。
雪风吟不废，山水忆同过。
仙去家长在，时平石可磨。
梦知归路远，全觉梦君多。
山居奉答诗社列位老伯见怀之作 其二
霍与瑕（明代）

为寻佳胜趣偏酣，更向烟霞古洞南。小朵幽花临水岸，长条野葛护云庵。

山中茹草群麋鹿，风外传笙几鹤骖。一味清真聊自适，不知人世有肥甘。
兰陵王 邻家燕巢既毁感赋
陈洵（清代）

近寒食。烟水村南舍北。斜阳看、桥畔草花，时节相逢谢堂客。

邻桥鬓早白。曾识。寻常巷陌。漂摇事、风暮雨朝，檐语双双世如隔。

莓梁暗陈迹。但贴地依稀，茸唾狼藉。衔泥将子知犹力。

嗟落絮身世，涨花漂荡，天涯何处梦再觅。断魂网窗黑。

愁极。正岑寂。渐柳改春颦，梨泫秋色。沉沉社鼓思行役。

问舞影灯外，盼波帘隙。年来年去，得且住，怎记忆。
送林张二都黄门谪官出狱
杨爵（明代）

侍臣暂出五云乡，总是皇朝恩浩滂。九品官非闲处着，千钧弩在甲中藏。

几年忠疏流封内，万里悬旌归帝傍。他日赐环承顾问，好将民瘼答君王。
鬻妻行
杨爵（明代）

何处调饥贫少年，将妻匐匍到街前。但道谁人肯买去，免我身向沟中填。

妇人双泪向夫挥，劝君莫作苦辛为。自从结发成夫妇，共期偕老日相宜。

此日遇不淑，岂肯遽别离。愿割妾身肉，充子一朝饥。

同我良人死沟壑，不忍又缝他人衣。
绝命诗 其二
赵景贤（清代）

裂眦呼狂寇，奚烦讲说多。断头身自分，抗手意云何。

厚貌徒为尔，孤臣矢靡他。空劳樽酒献，骂坐更高歌。
四十初度感赋
洪繻（清代）

我生四十度春风，风光过眼如落红。看山、看水俱已厌，杜户长作桑苧翁。

翁今何事守室中，俊鹰绦辔鹤囚笼？心志降下如降龙，倜傥迥不与曩同。

梁锽意气无禄位，苏轼头颅有隐衷。岂诚徐积不婚仕，亦匪平子甘蒿蓬。

时异世非伏环堵，譬处眢井佩鞠藭。陆行既愁虎狼恶，波行复愁蛟鳄凶！

繁华世界皆污染，迢迢惟有冥飞鸿。我生素志殊崇隆，伏波、定远冀一逢。

不然殿像麒麟阁，龟兹作赋声摩空。走马扬鞭白榆塞，珥毫抵掌甘泉宫。

或为遨游万里路，东探禹穴、西华封。昆崙、弱水无不至，返棹小泊吴江淞。

神仙鬼谷寻崆峒，有兴要登泰岱峰。奈何憔悴羁海外，平生百愿无一从！

乾坤无家我无往，五岳空自罗心胸。庄生幸能齐得丧，儒仲亦颇忘穷通。

呼马、呼牛靡不可，为龙、为鼠皆甚庸。年来百念况灰尽，伏雌殊不羡飞雄。

陶潜只为菊秫计，陆倕思以田亩终。山与鹿麋水与鱼，春听禽鸟秋听虫。

便便妙腹诗书饱，轣轣枯肠藜藿充。妻孥酌酒为我寿，谬以少微当高崧。

灵均庚寅、我丙寅，愧无兰芷降吾躬！劫中乌兔双丸速，倏忽十载过辽东。
和龚同叔春日即事五首
赵善括（宋代）

柳绵飞扑扑，荷叶散田田。
物幻无穷意，春归何处天。
事随鸾镜改，人逐燕巢迁。
一笑千金价，吾羞鲁仲连。
诗偈 其一四二
庞蕴（唐代）

君家住聚落，余自居山谷。山空无有物，聚落百种有。

有者吃饭食，无者空张口。口空肚亦空，还将空吃有。

有尽物归空，同体无前后。
和杨公济钱塘西湖百题 其六十一 香林洞
郭祥正（宋代）

幽香来近远，此洞接蟾宫。欲借飞翰去，聊乘桂子风。
过兴济即事
卢道悦（清代）

归棹苦遭迍，客心急欲死。舟子看月晕，预知北风起。

挂席自青县，俄顷达兴济。维时初荡平，薄海靖奸宄。

载炮还京师，传言尽销毁。煌煌庙宇谟，偃武从此始。

有司预捉船，纷扰河之涘。胥吏假官威，客船尽呵止。

余方苦蹭蹬，欲言气先馁。舟人被拘留，长跪说原委。

家世本农夫，勤劳服耒耜。屡遭水旱灾，辗转贫如洗。

县官急催科，敲扑及骨髓。大儿鬻商船，得钱不称使。

小儿方九龄，相挈日在水。性命寄一舟，此外无生理。

再拜乞少宽，感恩当没齿。此辈铁作肝，善言空复尔。

甲怒方鸱张，乙词故亹亹。反覆起波澜，如蜮复如鬼。

既而得金钱，翻然笑相视。四海皆友朋，尔我旧乡里。

百事吾周全，君从此逝矣。踊跃过别船，张皇示意旨。

归来语家人，世事皆如此。
魏忠贤衣冠墓
王顼龄（清代）

熹宗之朝阉寺乱，不数弘恭与石显。门下谁非谒者儿，朝中半作貂珰犬。

吁嗟气势真回天，茄花委鬼相钩连。杨左诸贤一网尽，镇抚狱底尸骈肩。

门生天子差仿佛，张父赵母何懵然！纷纷祠额遍寰宇，赐茔特敕营生前。

将作起冢同祈连，罘罳门阀逾董贤。一朝冰山忽倾倒，凶骨不得归三泉。

摩挲碧云旧碑碣，忠贤姓氏犹高揭。侯览当时既伏诛，衣冠谁使留空穴？

安得雷火一夜仆此碑，更倩龙湫之水洗膻羯，山灵面目还清洁。
菊枕诗 其二
丘逢甲（清代）

昔游净翠园，同赋菊枕诗。维时灌阳公，初出为监司。

两迁遂持节，风雅照海湄。从容军政暇，坛坫叠鼓旗。

客并富才俊，主更雄文词。秋光剪入卷，裒集名诗畸。

苦心极镌刻，谓可千秋垂。夷氛海上来，倚枕闻惊鼙。

是时菊正花，黄金甲纷披。秋风一场战，应保危台危。

朱崖地遽弃，百计不得施。馀生脱虎口，寤寐空相思。

昔为称意花，今作断肠枝。兵火万卷尽，梨枣灾可知。

蠹篇纵倖存，零落生蛛丝。安知秋斋中，清芬犹昔时。

寒宵有远梦，相觅应天涯。
别许正甫
钱时（宋代）

昭如揭日莫生疑，万变纵横用者谁。
会得有言犹是病，向无言处更深思。
逍遥咏 其十一
赵炅（宋代）

逍遥通大道，物象古从今。一气无穷极，三才妙更深。

愚迷皆自缚，圣境可周寻。消息存亡理，先忧力不任。
细雨
吕本中（宋代）

细雨不成雪，北风来解纷。冥冥小江树，漠漠暮空云。

谁惜江东弟，令修地下文。西齐千万里，遗恨不堪闻。
张京干还故廨创茅亭揭以清心 其二
曾丰（宋代）

岁月不饶与，簿书无了期。随缘赢取懒，著意倒成痴。

朝敛幕中板，晚围檐下棋。更防闲散里，忙甚坐曹时。
索笑
释居简（宋代）

屋角飘香树，何曾解倩兮。倚春和露瘦，闯晓待蟾低。

背俗高标致，从他浪品题。若非林处士，冷面觑清溪。
丑年冬
司空图（唐代）

醉日昔闻都下酒，何如今喜折新茶。

不堪病渴仍多虑，好向灉湖便出家。
挽高宗皇帝词
喻良能（宋代）

扈从浮江日，忧勤立极初。
八年躬甲胄，万国混车书。
治定端无竞，功成自不居。
休明媲虞舜，逸乐梦华胥。
秋边感兴
何乃莹（清代）

铜柱峥嵘马伏波，特林碑碣近如何。海天望断虾夷岛，雪地魂销虎蹐河。

岂有安边轻用战，断无柔远不言和。升平铙吹凌秋起，莫误西风《敕勒歌》。
春日出浣花溪
宋祁（宋代）

侧盖天长荡晓霏，暖风才满使君旗。
水通江渚容鱼乐，草遍山君报雉时。
场雨灭尘盘马疾，楼云碍曲进觞迟。
少陵宅畔吟声歇，柳碧梅青欲向谁。
次韵韩无咎右司上巳泛湖
范成大（宋代）

休沐辰良不待晴，径称闲客此闲行。
春衫欺雨任教冷，病眼得山元自明。
抹黛浓岚围坐晚，揉蓝新渌没篙清。
栖鸦未到催归去，想被东风笑薄情。
丁亥冬大雪
于石（宋代）

顽云拨不开，阴风挟严威。
大雪止复作，细民已嘘嘻。
人言丰年瑞，可乐有反悲。
频年岂无雪，雪少寒不知。
谁为御寒计，茅屋曝晴曦。
今年雪大作，始信贫无衣。
地炉燎湿薪，僵坐缩如龟。
年丰固可乐，一饱远莫期。
但忧今日寒，未虑明年饥。
岂知纨绔子，重裘拥柔肌。
绣阁蔼春风，金帐环蛾眉。
惟恨雪不多，低唱饮羔儿。
且尽一己欢，宁为尔民思。
尔民毋子苦，会有年丰时。
鸡豚燕同社，玉粒香浮炊。
一饱有余乐，八珍亦奚为。
寄语纨绔子，此意知不知。
挽汤丞相三首 其三
吴芾（宋代）

吴郡为僚日，如公最妙龄。众寻归鬼录，独出佐王庭。

道丧思人物，公存尚典刑。伤哉今亦逝，唯我老零丁。
君乘马送彭元亮
李孝光（元代）

君乘马兮余追于丘，君乘舟兮余望于沙。远而不见兮涉江与淮。

岂无人兮余望余之所思，鸿鹄高飞兮孰知其志。

道之将行兮又将焉求！
正月十九日四更起读朱文公年谱至天大明赋十二首 其二
方回（元代）

颠杨仆墨诋苏张，推挽时君可帝王。轲死不传今再见，一时无数起臧仓。
昨夜饮散未眠偶成拙颂录呈武功寺丞若犹未弃无惜开示
文彦博（宋代）

以幻能除幻，居尘不染尘。略于歌舞地，聊现宰官身。

有法犹为滞，无心乃是真。还将所得趣，试问悟空人。
湖上感春
释行海（宋代）

西湖二月好笙歌，游女游郎半插花。
忽对春风怀故国，不知新燕入谁家。
沁园春·问杜鹃
陈人杰（宋代）

为问杜鹃，抵死催归，汝胡不归？似辽东白鹤，尚寻华表；海中玄鸟，犹记乌衣。吴蜀非遥，羽毛自好，合趁东风飞向西。何为者，却身羁荒树，血洒芳枝？
兴亡常事休悲。算人世荣华都几时。看锦江好在，卧龙已矣；玉山无恙，跃马何之。不解自宽，徒然相劝，我辈行藏君岂知？闽山路，待封侯事了，归去非迟。
惜春二首 其二
李光（宋代）

衰年那复惜流芳，自爱春深昼景长。老眼不愁花落尽，移尊来傍绿阴凉。
次曾宏甫见过二首韵
曾几（宋代）

客有过兰若，交情似竹林。
野花无可落，村酒不宜斟。
又得清新句，如闻謦欬音。
南坡盟好在，为问几时寻。
偈颂一百五十首 其四十七
释心月（宋代）

厨库对僧堂，三门朝佛殿。南来与北来，一见一切见。
无诸策题问颜亡绝好轲没无传
刘子翚（宋代）

孔林黄玉化飞埃，一派渊源有自来。具体好时心似谷，厉辞传处口如雷。

闻声尽是缁帷客，见色无非古市槐。却讶文公迷圣户，不知灵钥有人开。
题赵云九大令 其四
金城（清代）

回首同袍意气深，自怜衰病亦相侵。养亲课子平生愿，把臂何当共入林。
减字木兰花
吴则礼（宋代）

淮天不断。点缀南云秋几雁。白露沾衣。始是银屏梦觉时。

别离怀抱。消得镜中青鬓老。小字能无。烦寄平安一纸书。
奉和圣制温汤对雪应制
张说（唐代）

瑞雪带寒风，寒风入阴琯.阴琯方凝闭，寒风复凄断。

宫似瑶林匝，庭如月华满。正赓挟纩词，非近温泉暖。
雪
刘过（宋代）

醉枕醒来夜未央，倦身殿转厌藜床。
映窗色皎犹疑月，刮骨寒知不是霜。
题陈涉江画册 其二
黄彭年（清代）

佛岩颇似广元道，画笔直追王晋卿。石骨崚嶒云气定，不施句勒自生成。
梅花集句 其五
李龏（金朝）

霜晴十月玉溪村，占尽风情向小园。采石浪寒青冢暗，是谁招此断肠魂。
斤竹涧
端木国瑚（清代）

岩幽猿始啼，天光发林晏。早涉芙蓉溪，憩此斤竹涧。

白云翳乔柯，青烟袅修栈。苔明沙汭交，石丽淙流间。

露壁洒松清，风潭落花眩。蹊惑渔者重，迹慑樵入惯。

攀翻恣篻簩，凌厉厌葭薍。菖蒲养谷神，薜萝耻尘宦。

游山昔何人，越岭此流眄。枉挈崖上屐，未眺湖中雁。

仙事昧交臂，灵山邈对面。昔艰今在兹，穷赏寄余僈。

泉声引天高，石色到海幻。玄中无物存，意外非人办。

寄言进帆客，孤屿焉足恋。
和周湜雪
李复（宋代）

六合天人竞散花，坐惊门地亦清华。
川原霁后龙鳞出，岛屿平时鸟篆斜。
秀发园林春万里，寒生楼观月千家。
待看阳律还暄早，破润乘凌见翠牙。
题周泰浪迹图十二章 其三 海角骑驴
姚燮（清代）

罱土如铁沙，卤白上浮雪。暗气生鱼腥，咫径海衔齧。

龙云吐华盖，未瞬布千里。风急雨喧箭，潮阵压山起。

策蹇相逡巡，𪣹居谁闵伤？犹是宇下人，白日被堂堂。
登天台峰宿（峰离寺二十里，山之最高者）
吴兆（明代）

萝磴松崖几百层，猱攀鱼贯始徐登。
昨朝望处今宵歇，岩下云埋入定僧。
留题桂州碧浔亭
韦瓘（唐代）

半年领郡固无劳，一日为心素所操。轮奂未成绳墨在，

规模已壮闶闳高。理人虽切才常短，薄宦都缘命不遭。

从此归耕洛川上，大千江路任风涛。
蜀锦屏
陈樵（元代）

先生新辞白玉堂，晴昼衣锦还故乡。乡山草木被光耀，化作锦绣成文章。

花神惊视不敢当，此花非我山中芳。初疑宠渥出秘阁，复道荣恩来奉常。

云蒸雨湿春风重，至今犹自馀天香。愿将归院金莲炬，移近围屏照艳妆。
菩萨蛮·端午日咏盆中菊
顾太清（清代）

薰风殿阁樱桃节，碧纱窗下沈檀爇。小扇引微凉，悠悠夏日长。
野人知趣甚，不向炎凉问。老圃好栽培，菊花五月开。
寄题朱元晦武夷精舍
陆游（宋代）

身闲剩觉溪山好，心静尤知日月长。
天下苍生未苏息，忧公遂与世相忘。
故侯园
穆修（宋代）

池馆早来瓦砾存，路傍看取故侯园。
身前便作荒凉计，祇树芳菲不树恩。
行汉水堤上大似秦淮风景因念俞鲁用之亡
顾璘（明代）

汉江江上玩晴波，恰似秦淮月下过。归去扁舟载箫管，谁人复唱采莲歌。
怀赵希元
曹勋（宋代）

久怀宣殿浮山老，句满东南著老成。
一笑忘言寻小隐，十年去国得双清。
别来体力兼人健，喜甚诗书满意评。
天子中兴求谠论，故应启沃慰平生。
绍隆院池上五首 其一
韩维（宋代）

细雨疏烟冒广池，危亭晨坐冷侵衣。秋风不作羁人便，波面萧萧柳叶飞。
社日寄崔都水及诸弟群属
韦应物（唐代）

山郡多暇日，社时放吏归。坐阁独成闷，行塘阅清辉。

春风动高柳，芳园掩夕扉。遥思里中会，心绪怅微微。
句
谌祜（宋代）

月满商山夜，风高汉殿秋。
池州江中望青阳九华山
易佩绅（清代）

去年华岳停鞭处，饱看莲花第一峰。白下今来几萍梗，青阳又见九芙蓉。

愁心江上云千叠，残梦天涯路万重。赖有名山作奇状，经过时为破尘容。
题宝积寺八咏 其五 双冷泉
谢晋（明代）

碧甃寒相对，潆渟西复东。不缘居一地，那得两心空。
濯足涧水二首 其一
朱熹（宋代）

濯足涧边石，山空水流喧。行旅非吾事，寄此一忘言。
月夜
卢殷（唐代）

露下凉生簟，无人月满庭。难闻逆河浪，徒望白榆星。

树绕孤栖鹊，窗飞就暗萤。移时宿兰影，思共习芳馨。
送刘中允涣年五十馀以颖上县令致仕卜居庐山
刘敞（宋代）

五柳先生厌俗纷，拂衣归去卧江滨。松菊还同昔人好，山川复江向时新。

瀑泉飞雪千岩晚，仙杏蒸霞万树春。亦欲扁舟乘兴往，沧浪借取濯埃尘。
偈颂一百零三首 其三十二
释月涧（宋代）

旷大劫来明历历，缘何此夜眼方开。六年痴坐无折合，谩诳众生出岫来。
夏日题岫禅师房
喻凫（唐代）

朝朝声磬罢，章子扫藤阴。花过少游客，日长无事心。

回山闭院直，落水下桥深。安得开方便，容身老此林。
川上田家
梅尧臣（宋代）

斜光隔河明，入照桑柘下。
皋垅生麦苗，青青尚堪把。
远见牛羊归，相亲童稚野。
醉歌秋草间，颇与世家寡。
谒张文献公祠
伦以训（明代）

峻岭淩云泻碧川，先生风度故依然。勋名史外孤踪远，文献江南万古先。

金鉴未磨天护宝，炉峰不动日烘烟。堂堂庙宇江湖拜，欲写孤忠媚远天。
示圆阇梨偈
柴陵郁禅师（宋代）

我有明珠一颗，久被尘劳关锁。
而今尘尽光生，照破青山万朵。(青山 一作：山河)
玉楼春（题上林后亭）
欧阳修（宋代）

风迟日媚烟光好。绿树依依芳意早。年华容易即凋零，春色只宜长恨少。

池塘隐隐惊雷晓。柳眼未开梅萼小。尊前贪爱物华新，不道物新人渐老。
颂古二十六首
释嗣宗（宋代）

铁牛耕破洞中天，桃花片片出深源。
秦人一去无消息，千古峰峦色转鲜。
某君年七十馀纳双妾赋以赠之 其二
屈大均（明代）

张苍饮乳不曾迎，白首偏多素女师。一曲同摊双唱处，桃花红映古松姿。
前有尊酒行
刘基（明代）

前有尊酒芳以饴，举杯欲饮且置之。
丈夫有志可帅气，胡为受置曲蘗欺？禹恶旨酒，玄德上达
。
桀作酒池，而南巢是蔡。
商辛恶来以白日为夜，糟丘肉林相枕藉。
瑶台倏忽成灰尘，流毒犹且迁殷民。
夫差酗而纳施，楚国酣而放屈。
姑苏台上麋鹿游，鄢郢宫中狐兔出。
灌夫骂坐，祸延魏其。
竹林称贤，神州蒺藜。
亡家破国有如置，酒有何好而嗜之！前有尊酒醲以清，酌
之白日成晦冥。
眼花耳热乱言语，元气耗?攵肝胆倾。
乃知酒是丧身物，卫武之戒所以垂休声。
蔡半洲中丞提兵征黎和韵 其一
区越（明代）

黎阳已见汉官城，渡海犹劳十万兵。蠢尔螳螂争奋臂，烈如风火敢逃生。

纵擒有道遐方静，职贡无虞海道清。节钺南来真不忝，高碑随处勒勋名。
江亭夜坐
白玉蟾（宋代）

月冷松寒露满襟，天容绀碧鹤声沉。
夜深独把栏干拍，只有长江识此心。
春日述怀
魏野（宋代）

春暖出茅亭，携筇傍水行。
易谙驯鹿性，难辨鬭禽情。
妻喜栽花活，童夸斗草赢。
翻嫌我慵拙，不解强谋生。
合江楼前走笔送刘鳌石还广州即有太原之行
何绛（明代）

罗浮之高高插天，丰湖水阔与天连。东江倒流西入海，送君归去不用买一钱。

君归长揖谢浮丘，牵车直向太原游。吕梁虽塞君易凿，龙门未辟君安愁。

君才酷似黄河流，排山转峡非人侔。程婴已死高义在，不妨悲歌当泣藏山头。

管涔山好君莫隐，干将神物岂长韫。英雄胸中剑犀利，一朝跃冶人难近。

君乡本有卧龙山，草庐筑就可投闲。老夫亦渐耕罗浮，南越东瓯咫尺间。
游云湖
胡寅（宋代）

衡湘久来往，眼到山辄对。
爱山真自性，久看眼未碍。
今朝渡石潭，兰桨乱青带。
初升岸稍高，忽喜地更大。
行行两垣间，沙路得平快。
豁然见良畴，小览百里外。
涵溶赵家汑，千顷疏几浍。
人家隔杨柳，或映桑林背。
连连麻麦墟，鸡犬达鸣吠。
宛如京洛郊，北望一怅慨。
古城谁所筑，隐隐仅如块。
娉婷九冢藏，巧緻六宝在。
想其夸壮时，岂念遗迹晦。
主人陇西生，恳款具鲑菜。
墅前稼尤美，弥壤黄云晒。
云湖从此逝，日暖风不噫。
循冈逶迤登，呀口骇漰沛。
是名湖西缺，节缩有石埭。
舍舆尚盘陀，渐见湖尾派。
菰蒲傍篱落，猎猎村沽旆。
曳筇大堤长，堤址屹然塞。
胡床罗四五，植伞据其会。
恍若画图张，彩笔穷物界。
满奁开玉镜，万象自清汰。
浮光散鹅鹜，沉影乱鳞介。
纷纷渔舟子，点缀助姿态。
其心曾未閒，讵比观者泰。
东头输写处，百丈走霜濑。
汇为碧泓深，啮漱垠崿坏。
非兹两雄堨，何以镇横溃。
尚云春水时，雷注聒天聩。
田翁亦好事，巨艇遣迎载。
山阴兴则同，所访何必戴。
招提有豪客，置醴久相待。
归途瞰乌泉，船首滞葭荟。
朱楼亦近止，欲往思中败。
刺竿小弯碕，迥眺长岭背。
峰峦未可穷，却过陈家汇。
幽寻何所得，憩倦茂林最。
回船漾中流，枵腹思勇嘬。
羽觞凡五举，银鲫才一鱠。
山氓争睢盱，窥觇互惊怪。
桃源果何似，此地良足爱。
要当建亭榭，聊复艺苽芥。
赏心浩无涯，羲驭惨欲退。
吾侪幸强健，胜践莫辞再。
人生贵欢娱，世俗苦埃壒。
黄君早交友，闻善肯相诲。
杨君素疎豁，为善克自裁。
李君更清苦，有意饰纫佩。
彪君知勉励，不但闻梗概。
惟余真潦倒，道退齿徒迈。
从游亦何幸，鱼目惭明琲。
誓言来年春，景物重华綷。
荷花千叶装，一一青罗盖。
苍蒹没大浸，碧巘槛芳蔼。
远陪鸥鹭群，坐笑桔槔械。
仍须少留宿，促驾古所戒。
持钩不求鱼，何用五十辖。
优哉复悠哉，此乐未为太。
端正好
杜安世（宋代）

野禽林栖啾唧语。闲庭院、残阳将暮。兰堂静悄珠帘窣。想玉人、归何处。

喜鹊几回薄无据。愁都在、双眉头聚。凄凉方感孤鸳侣。对夜永、成愁绪。
林徽猷挽间二首
曹勋（宋代）

昔处朝廷日，坚持谏诤风。
宰司资大政，帝座识孤忠。
乌府无前匹，龙骧有旧功。
中兴追录处，耆德晨渊衷。
谒金门
史愚（宋代）

深院宇。寂寂不禁风雨。苔迳流钱青莫数。银泥蜗篆古。

满院多应无主。却被痴儿拈取。穿向柳丝喧笑语。买将春色去。
沁园春（寿赵尚书）
方岳（宋代）

蠢彼EA4C鼯，嗟尔何为，敢瞰长淮。遣诗书元帅，又劳指画，瞰仙寿日，不放襟怀。略已三年，可曾一笑，天岂慳吾老子哉。诸人者，且携将雅颂，留待磨崖。

我姑酌彼金罍。便小醉、宁辞鹦鹉杯。问今何时也，子其休矣，有如此酒，奚取吾侪。帝曰不然，政须卿辈，作我长城惟汝谐。凝望处，见红尘飞骑，捷羽东来。
宝气亭三首
赵蕃（宋代）

谁道剑池今已荒，有时光怪此何祥。
平生自省惭多识，曷日乞灵亲炷香。
寄题江涣长官南园茅斋
苏辙（宋代）

白发辛勤困小邦，尘劳坐使壮心降。
河阳罢后成南圃，彭泽归来卧北窗。
畦畔草生亲荷锸，床头酒熟自倾缸。
因君遣我添归兴，旧有茅茨濯锦江。
学舍直归
宋祁（宋代）

衣满天街车马尘，学庐番下已迎曛。
敝裘欹帽驱羸马，官长多能骂广文。
丑妇谣
胡仲弓（宋代）

人知丑妇丑，不知丑妇妍。
丑妇安乎丑，妇德或可全。
荆钗与布裙。，
常坐纺织边。妍妇巧於人，
玉貌长娟娟。妩媚及依阿，
万态随方圆。丑者妍之实，
妍者丑之端。丑者妍之德，
妍者丑之贼。人皆恶其丑，
我以丑为则，人皆爱其妍，
我以妍为惑。丁宁丑妇人，
莫效妍妇颦。欲保丑妇德，
莫学妍妇色。人鉴不可欺，
妍丑自明白。
题灵岩各景 碧云洞
元勋（宋代）

踏流溯风寒，危径仅可伛。中空遂闳深，翠润欲垂雨。

人间知何时，石乳观万古。
怀仙志
彭忠铭（明代）

染得桃花巧作笺，浓香腻骨号书仙。软绡红泪今犹在，欲对清歌却渺然。
重游凤凰台
方回（元代）

重扶瘦影上荒台，万里秋阴凝不开。
天地未休貔虎战，江山敢望凤凰来。
是非易判元嘉事，今古难逢太白才。
尊酒阑珊诗思乱，夕阳吹角不胜哀。
谢寺双桧（扬州法云寺谢镇西宅，古桧存焉）
刘禹锡（唐代）

双桧苍然古貌奇，含烟吐雾郁参差。晚依禅客当金殿，

初对将军映画旗。龙象界中成宝盖，鸳鸯瓦上出高枝。

长明灯是前朝焰，曾照青青年少时。
晚眺
屠倬（清代）

扁舟初卸落帆风，独立江亭指断虹。东面夕阳西面雨，春阴只在半江中。
邯郸行
严可均（清代）

于役太行乐，茫茫吊全赵。柳外波涛漳水声，云中车马邯郸道。

邯郸侠客少年场，畴昔豪华不可当。斗鸡走马香尘下，执戟呜珂玉殿旁。

赵王宫阙青冥里，平原第宅连云起。雕阑十百倚华妆，上客三千蹑珠履。

鸣钟擪瑟夜沈沈，倒海移山意气深。一笑还酬双白璧，片言立取万黄金。

龙蛇交战风尘黑，合从分符驰九国。华屋谈兵虎豹韬，清霜放马金银碛。

已闻大将叩阙中，更起长城横代北。一朝事去等飞埃，富贵雄豪不再来。

春风苔绣廉颇甲，夜月樵歌主父台。食客游魂鸟兽散，锐卒千群鬼火战。

朽札虚称天帝觞，耕夫屡拾长平箭。沈吟往事总堪嗟，战地风沙落日余。

照眉池竭胭脂水，讲武坛开白骨花。花开花落漳河口，邯郸女儿劝客酒。

醉歌一曲邯郸行，道上行人尽回首。
赏山园牡丹有感
陆游（宋代）

雒阳牡丹面径尺，鄜畤牡丹高丈余。
世间尤物有如此，恨我总角东吴居。
俗人用意苦局促，目所未见辄谓无。
周汉故都亦岂远，安得尺箠驱群胡！
端午帖子·太上皇帝阁
周必大（宋代）

桃结千年实，莲开十丈花。
芦香并槿茂，应笑阿瞒家。
南安府衙始栽竹成化十四年戊戌岁也
张弼（明代）

郡署从来无个竹，今年四月始移栽。虎斑龙角参差见，凤管鸾旂杂遝来。

凉影舞风当燕寝，淡香和露落深杯。使君最喜能医俗，公退从容看几回。
戍卒说沉黎事有感
陆游（宋代）

亭障曾无阅岁宁，频闻夷落犯王灵。
孤城月落冤魂哭，百里风王战血腥。
瘴重厌看茅叶赤，春残不放柳条青。
焦头烂额知何补，弭患从来贵未形。
南歌子·倭堕低梳髻
温庭筠（唐代）

倭堕低梳髻，连娟细扫眉。终日两相思。为君憔悴尽，百花时。
赠嗣直弟颂十首 其五
黄庭坚（宋代）

江南鸿雁行，人言好兄弟。无端风忽起，纵横不成字。
蜀两生行
吴观礼（清代）

石城山顶窥峨眉，胚胎灵秀争幽奇。岷源水入锦江碧，奔流到海无尽时。

两生生长山水窟，合有清气相扶持。我知两生名，初未识两生。

五色动眸子，双璧夸连城。青鸾铩羽大鹏息，黄金之台高不极。

有才自与岁月深，思闬何殊在京国。但令每饭念宵衣，莫辞三载聊家食。

炎曦暍人行路难，十旬羁滞犹长安。长安冠盖富豪俊，事贤友仁良所欢。

乔生好客肝肠热，门限将穿眼森铁。与人娓娓不忘规，言泉喷落离堆雪。

毛生广坐兀徘徊，峭如石笋撑寒梅。闭门颂酒自孤枕，梦吞溟渤杯中来。

一凔一煦颇殊致，两人测交敦古谊。携手同行胡弗徐，投诗话别忧时事。

九州饥馑流民多，况闻苦旱家书至。荧惑摇芒室壁间，仰视太阳丽天驷。

斗车凭戴筐，骑卫信环侍。雾雺升降岂有徵，榆桂参差且循次。

汝今涕泣悲路歧，我剩凄凉已无泪。望云羡汝共言归，坐令兀兀吾心醉。

不敢噂沓矜谈天，为汝少损摩兜鞬。殷忧启圣眷畴昔，先帝中兴方冲年。

采芑江汉鞠师旅，驺虞麟趾依亲贤。拊膺玉几迭霜露，天荒地老愁神仙。

宣仁尧舜终乾乾，所嗟中外多备员。及今英劭为时出，奋发犹可追先鞭。

行矣各自爱，剑气腾星躔。愿友天下士，更揽形势全。

南下吴淞叫精卫，西入夔巫号杜鹃。山泽崇朝有霖雨，畎亩要在能力肩。

余生早衰盼双杖，道逢邛竹烦留连。
祝融取火
佚名（先秦）

炎帝之妻，赤水之子听訞生炎居，炎居生节并，节并生戏器，戏器生祝融。《山海经》

重黎为帝喾高辛居火正，甚有功，能光融天下，帝喾命曰祝融。《史记》

祝诵氏，一曰祝和，是为祝融。……以火施化，号赤帝。故后世火官因以为谓。都于会，故郑为祝融之墟。其治百年，葬衡山之阳，是以谓祝融峰也。《路史》
戏问牛司徒
白居易（唐代）

抖擞尘缨捋白须，半酣扶起问司徒。

不知诏下悬车后，醉舞狂歌有例无。
龙溪新亭
曾惇（宋代）

怀玉知名寺，诸峰翠插天。
凌云飞略彴，照水舞蜿蜒。
午日孤穿履，新凉定著鞭。
更须烦惠远，小立虎溪边。
登凌霄台
谢震（清代）

中夜清兴发，探幽散尘悃。本与青山邻，况兹良朋绻。

褰裳蹑危梯，侧身陟层巘。苔滑露下深，天高云去远。

俯首眺南溟，浪阔鱼龙偃。万古长鸿濛，凭谁问混沌。

松风飒然至，众窍相往返。平野驱波涛，群山奔蜒蜿。

震眩不可留，爽籁吹下坂。携手歌归来，柴门月色晚。
夜起
陈镒（明代）

县斋静夜秋风起，落叶萧萧扑窗纸。酒醒疑是山雨来，月明满地凉如水。
和深父伤字韵 其二
彭汝砺（宋代）

前史权衡在，当时法度亡。力扶周室弱，深抑楚人强。

言战嗟无义，书元示有王。细推褒贬意，掩卷一悲伤。
八月十日同潘王游曾城和潘韵
陈宓（宋代）

羌庐聚处秋将半，山色湖光翠映璃。
河汉乘槎端可到，蓬壶跨映屹难移。
织织天外知商舶，猎猎沙头见酒旗。
欲豁尘襟须得月，题诗仍记共来时。
襄城对雪二首
梅尧臣（宋代）

登城望密雪，浩浩川野昏。
谁思五原下，甲色千里屯。
冻禽立枯枝，饥兽啮陈根。
念彼无衣褐，愧此貂裘温。
病中杂咏十首 其二
陆游（宋代）

伐性无蛾眉，腐肠无旨酒。斋居亦得疾，果无第一手。

才不如嵇康，疏懒则过之。虽有绝交书，不作幽愤诗。
南郡歌
陆厥（南北朝）

江南可采莲，莲生荷已大。旅雁向南飞，浮云复如盖。

望美积风露，疏麻成襟带。双珠惑汉皋，蛾眉迷下蔡。

玉齿徒粲然，谁与启含贝。
仁宗皇帝挽诗二首
余靖（宋代）

丕承三后绩，盛烈古难陪。
纳谏书囊集，谈经殿阁开。
御弧圆月满，宸翰舞鸾回。
冠剑虽归葬，英风万祀恢。
句
释惟慎（宋代）

敢言知已少，性本类孤云。
颂古七十六首 其七十三
释士圭（宋代）

三脚驴儿忒杀好，长放后园教吃草。等闲牵去向人前，踼倒湖南瞎长老。
章江晚望
徐俯（宋代）

水面无波千里镜，日斜倒影一溪红。渔舟不动飞鸟急，淡淡碧烟蘋末风。
金刚随机无尽颂 其八 究竟无我分第十七
释印肃（宋代）

半夜老猿吟，惊起木观音。拶著虚空背，相打到天明。
即席二首 其二
周紫芝（宋代）

旧家明月醉归时，夜静朱楼歌折枝。只有杜娘真好事，樽前犹唱后山词。
梅里谒至德祠
顾熙（清代）

戎马奔未宁，何暇剪商祀。岂无传季心，早于无形视。

挈弟来勾吴，端委治周礼。宁不惜故国，社稷有人在。

君臣父子间，隐德谁堪拟。
西江月（十二）
张伯端（宋代）

欲了无生妙道，莫如自见真心。真心无相亦无音。清净法身只恁。

此道非无外有，非中亦莫求寻。二边俱遣弃中心。见了名为上品。
次韵答高宾王
陈造（宋代）

向来骑凤下天津，冠屦因循混世尘。
行处西湖作西子，静中佳茗是佳人。
秋风暗凝金茎露，香雾潜浮海树春。
唤萼绿华书玉叶，人间新笔有通神。
烧灯夕宋明府自置酒见招席上复赋诗因次韵定诗盟并致别意
戴炳（宋代）

苦用吟心续祖灯，得君印證愈分明。一聆此日鸡窗话，尽洗前时蚓窍声。

飏柳轻风寒忽暖，催花小雨湿还晴。眼前总是诗光景，可惜明朝又远行。
题石潭观音院用王枢密庶愚丘正宗韵二首
赵蕃（宋代）

所至滔滔不问津，故知此地往来频。
从今更识林间寺，再到不愁无主人。
次韵答兰舫见怀
钟大源（清代）

微黄病叶堕疏林，刚值君来踏叶寻。又喜鱼缄冲雨至，不随鸥梦与波沈。

雅人心醉原如酒，知己情多岂在金。况有新诗能寄我，清于瘦玉七条音。
郡江南上别孙侍御
张九龄（唐代）

云嶂天涯尽，川途海县穷。何言此地僻，忽与故人同。

身负邦君弩，情纡御史骢。王程不我驻，离思逐秋风。
秋思
陆游（宋代）

乌柏微丹菊渐开，天高风送雁声哀。
诗情也似并刀快，翦得秋光入卷来。
送吉上人之江西下高峰和尚遗书
明本（元代）

寒岩一夜风雷恶，师子迸断黄金索。骅骝万里追不回，声沈宇金空山岳。

君今去去持此音，十八滩头探麟角。君不见马师一口吸西江，波腾浪沸烟茫茫。

又不见集云峰下四藤条，雨洗风磨恨未消。生耶死耶俱不道，铁壁银山齐靠倒。

有问禅，血染溪花春正妍。有问道，两岸夕阳对芳草。

千差万别任纵横，瞥转一机何处讨。玄沙白纸脱或举，似时更须莫谤西峰好。
题随斋主人所临禊帖二通
陈宝琛（清代）

逸少千载人，顾为书名掩。投身山水窟，叙禊集百感。

中原长陆沈，宗衮但名啖。书尺炳蓍蔡，旷代见心胆。

佳日试鼠须，陶写寄游览。孰知僧楼秘，摹刻作世范。

贤王积忠愤，孤岛万缘淡。箧中定武本，望古频洒染。

侧理谁实贻，痛逝益中惨。眼看水深浅，一纪去奄奄。

觥觥乐道堂，家学故无忝。
赠鹤峰杨提干森
方一夔（宋代）

功名真定兔，赤手谁抟控。十载武陵春，一饷扬州梦。

时穷非我独，万事付破瓮。犹有夙昔心，耿耿满空洞。

豪气轻元龙，雄卞眇子贡。梦池句逾劲，赌墅机屡中。

我来客东安，两载补缺空。青山浩独媚，飞云倦孤送。

翩翩老令威，霜翮颇惊众。怜我一客鸟，鸣和闹晴哢。

妙哉屠龙手，老去馀此弄。三年逝相从，不为千金痛。

浮迹寄閒适，片语折喧鬨。归鞭定何时，矫首蹑飞鞚。
苏东坡挽诗五首 其五
米芾（宋代）

招魂听我楚人歌，人命由天天奈何。昔感松醪聊堕睫，今看麦饭发悲哦。

长沙论直终何就，北海伤豪忤更多。曾藉南窗逃蕴暑，西山松竹不堪过。
题定林院
李纲（宋代）

行过钟山到定林，青松一径白云深。三间古屋昭文馆，那有沉迷富贵心。
野步晚归
陆游（宋代）

江村十日喜霜晴，草死泥乾拄杖轻。
沟港浅来无鹭下，郊原暖杖有牛耕。
奔驰久厌儿童戏，沦落偏知世俗情。
欲向书窗了残课，归来犹占夕阳明。
直孺叔用韵见赠再和为谢
葛立方（宋代）

异时黉舍共翻书，黄卷相从乐有馀。十载乖离驰别梦，半生漂荡失吾庐。

饮江偶脱胡人马，并海欣逢长者车。软语蝉联相劳苦，羁游无绪领勤渠。
偈颂二百零五首 其一一七
释正觉（宋代）

端公问处来，径直勿迂回。善财处处逢弥勒，弹指作声楼阁开。
题墨芙蓉
陶宗仪（明代）

西风采采媚秋光，绛节朱颜翡翠裳。只恐夜深青女妒，洗妆研沼墨痕香。
从弟重器诗来索纸走笔次韵以纸二十幅与之
祁顺（明代）

楼高五凤欲凌云，妙手脩来不露痕。十样鸾笺愿相助，老兄头白眼眵昏。
别离愁
吴希鄂（清代）

渺渺别离愁，皎皎春江月。清愁抱月飞，月没愁未没。

光景信不抱，人乃千里隔。噫嘻乎，人从两地看明月，月自天看两地人。

安得此身作此月，碧天夜夜来相亲。
颂古二十一首 其十二
释居简（宋代）

当机觌面提，觌面当机疾。开眼放痴顽，鞭逼人上壁。
云谷合记事目效俳体戏作三诗寄季通 其二
朱熹（宋代）

堂成今六载，上雨复旁风。逐急添茅盖，连忙毕土功。

桂林何日秀，兰径几时通。并筑双台子，东山接水筒。
题潘松峰节母
张天赋（明代）

笑杀男儿枉读书，朝臣秦楚暮臣吴。何如一醮终无异，潘母堂前烈丈夫。
早春雪中
杨凌（唐代）

新年雨雪少晴时，屡失寻梅看柳期。

乡信忆随回雁早，江春寒带故阴迟。
黄州左公歌
不详（唐代）

我欲逃乡里，我欲去坟墓。左公今既来，谁忍弃之去。
晚晴见终南诸峰
贾岛（唐代）

秦分积多峰，连巴势不穷。半旬藏雨里，此日到窗中。

圆魄将升兔，高空欲叫鸿。故山思不见，碣石泬寥东。
题杨浣芬忆蓉室诗草四章 其二
许咏仁（清代）

夫婿述闽署宰官，驰书敦勉到南安。遂教陌上依依柳，当作甘棠一样看。
贺陈基载重阳日
文同（宋代）

文酒寻常不厌求，坐中须得买长头。
幸逢九日称佳节，宜对三嵎赏素秋。
岁月但看随叶落，利名当信与云浮。
凭君且学龙山饮，一醉能令万事休。
卷二·花影斋倚声集水调歌头 延平明翠阁
叶绍本（清代）

万岫夹双涧，山色亦雄哉。飞虹百尺横跨，一道石梁开。

城上孤云似练，城下孤帆似箭，顷刻涌风雷。千古战争地，回首浩歌哀。

俯孱颜，看潎漩，倚崔嵬。极目川原似画，杰构耸华榱。

剑化龙而双惊，阁闻猿而独啸，陈迹已蒿莱。与客共携手，一醉酌金罍。
满宫花·月沉沉
尹鹗（五代）

月沉沉，人悄悄，一炷后庭香袅。风流帝子不归来，满地禁花慵扫。
离恨多，相见少，何处醉迷三岛？漏清宫树子规啼，愁锁碧窗春晓。
新栽竹
杜荀鹤（唐代）

斸破苍苔色，因栽十数茎。窗风从此冷，诗思当时清。

酒入杯中影，棋添局上声。不同桃与李，潇洒伴书生。
由沙阳舟行至樊城
杨庚（清代）

不是峡中路，奇云何处生。帆收沙岸白，月入酒杯明。

有树诗情远，无山画意平。水窗残暑退，缓缓上樊城。
句
罗绍威（五代）

楼前澹澹云头日，帘外萧萧雨脚风。
梅花集句 其一三六
李龏（金朝）

江头千树玉模糊，客子摇船绕画图。唯爱风流当月夜，满身花影倩人扶。
方殿省示惠远祖先生诗集
强至（宋代）

先生名不死，三百几年间。
白首吟唐世，清风起越山。
遗编流自久，异代许谁删。
远裔传能事，斯文气欲还。
泛舟虹桥
赵绍祖（清代）

放艇虹桥两桨间，莺歌燕语听间关。绿杨万树刚三月，红榭千间祇一湾。

往事销魂惟此水，隔江纵目有层山。蜀冈飞雨飘空翠，湿透春衫未拟还。
杂咏下 西户
洪适（宋代）

行乐惜分阴，或风雨有疾。细数一年中，户开能几日。
暑中 其二
黄裳（宋代）

炎空方喜雨初过，閒坐又怜风乍来。偶得瑞莲传好信，清思应到雪天梅。
豪鹰歌
黄淳耀（明代）

豪鹰见鸟如见血，一双老拳能划铁。宫监擎来过细柳，伏兔翔鸟那得有。

不出猎，闭深房。绦旋一条磨欲断，燕雀满檐戏汝旁。

旁人嘲鹰是凡鸟，不道养鹰病在饱。饱鹰锁著无风威，不如纵去天外飞。
和赵可大四绝 其二 闻子规
王十朋（宋代）

杜宇声中春欲归，少陵老泪不禁挥。与君共被浮蜗误，不似渊明早见几。
读陈毓瑞辛丑诗集赠诗二律 其一
何佩萱（清代）

一卷新诗费剪裁，元龙豪气贯兰台。几多遇合成泥爪，无限兴亡付酒杯。

案牍馀闲公兴健，蠹鱼生活我心灰。鲤鱼遥示琳郎韵，疑是江郎梦笔来。
过史正议宅
宋之问（唐代）

旧交此零落，雨泣访遗尘。剑几传好事，池台伤故人。

国香兰已歇，里树橘犹新。不见吴中隐，空馀江海滨。
风入松·深耕易耨寸田中
张继先（宋代）

深耕易耨寸田中。看真个英雄。夜来犹上星台望，全不厌、水绿云红。便是清交素友，频相视、笑晴空。玉阶瑶甃翠重重。带萱草葱葱。流霞尽饮何辞醉，更休数、尘里千锺。晓夜朝元去也，怎忍舍、大夫松。
寄题寿师塔南轩
何昌弼（宋代）

焚修七十载，内外已圆成。
教相论因果，冥心契死生。
纸窗应自白，花砌本无情。
燕坐观浮世，谁非走利名。
再次韵答节推二首
陈造（宋代）

透幕穿帘香雾浮，行云低影傍清讴。
游人是处歌鼓腹，佳客伴翁吟掉头。
令节可孤三日醉，归期犹有一春留。
诗坛酒会容先歃，莫问将军老不侯。
世言
王令（宋代）

纷纷世俗言，病客久厌听。
圣贤没已远，是非久无定。
六经纸上言，黑白欲谁证。
独有自信人，中得不外竞。
送太守舒郎中赴阙 其三
彭汝砺（宋代）

解郡西南促去程，扁舟西下照江明。旌麾益近青云路，剑佩行朝白玉京。

势位久淹犹郡国，光华此去即公卿。山林愿听功名起，野拙犹能颂治声。
邻家妇
冯山（宋代）

邻家妇，一贫复一富。舅姑爱憎苦不常，憎贫爱富多心肠。

富妇初嫁时，身上晔晔生辉光。舅姑好财不好义，妇道无复较短长。

不如贫妇巧且勤，巧能养家勤养亲。君不见古来烈女传，往往多是贫中人。

邻家妇，一为乌，一为鸮，贫妇慈孝富妇骄。
上东山坟寄敬之弟
陈藻（宋代）

东山零落古三丘，力薄那能抑得周。
赖有阿连沾寸禄，我惭到老一来休。
题壁二首
夏元鼎（宋代）

崆峒访道屈尊乎，万卷丹书看转愚。
着破铁鞋无觅处，得师全不费功夫。
次韵震子磐送糟蟹 其三
王安中（宋代）

烹不能鸣渠幸生，含糊终作醉乡行。裂脐已死人谁照，折股犹腥犬谩争。
酬丘拱外甥览余旧文见寄
李端（唐代）

丘迟本才子，始冠即周旋。舅乏郄鉴爱，君如卫玠贤。

礼将金友等，情向玉人偏。鄙俗那劳似，龙钟却要怜。

投砖聊取笑，赠绮一何妍。野坐临黄菊，溪行踏绿钱。

岩高云反下，洞黑水潜穿。僻岭猿偷栗，枯池雁唼莲。

身居霞外寺，思发月明田。犹恨萦尘网，昏昏过岁年。
张翰思莼鲈图
郑思肖（宋代）

名爵虽荣心最苦，莼鲈有味食无厌。后来京洛风尘暗，转觉吴淞江水甜。
句
郑思肖（宋代）

不知今日月，但梦宋山川。
登马退山望邕州
张岳（明代）

笋舆度岭又高峰，望极越山兴不穷。元气远浮瀛海外，人家多在翠微中。

软莎黄犊迷烟雨，极浦归帆逗晚风。兵祲沉销春昼永，两江树色郁青葱。
续演雅十诗
白珽（元代）

草食押不芦，虽死元不死。
未见涤肠人，先闻弃箦子。
水仙花得看字
史浩（宋代）

奇姿擅水仙，长向雪中看。翠碧瑶簪盍，鹅黄粉袂攒。

夜阑香苒苒，风过佩珊珊。著在冰霜里，姮娥御广寒。
次韵郭令虎丘千顷云夜坐 其一
祝允明（明代）

峰顶云擎塔，门前路接城。到山先见寺，近市不闻声。

吊古身逾幻，凭高酒易醒。奇中更奇处，风度县楼更。